
Rugăciunea de dimineaţă Sfântului Grigorie Palama 

către Preasfânta Născătoare de Dumnezeu 

(din Apantisma) 

Fecioară, Stăpână, Născătoare de Dumnezeu, ceea ce ai născut pe Dumnezeu 
Cuvântul cu trup; ştiu, cu adevărat ştiu, că nu se cuvine, nici se cade ca eu, cel atâta de 
desfrânat, cu ochi spurcaţi să văd icoana ta, a celei preacurate, a celei pururea Fecioare, a 
celei ce ai şi trupul şi sufletul curat şi nespurcat, şi să o sărut cu buze necurate şi întinate, 
sau să mă rog. 

Căci cu dreptate este ca de mine, cel desfrânat, să se îngreţoşeze şi să mă urască 
curăţia ta. Dar fiindcă Dumnezeu, pe care L-ai născut, S-a făcut om, ca să cheme pe cei 
păcătoşi la pocăinţă, pentru aceasta am îndrăznit şi eu, să mă apropii de tine cu lacrimi 
rugându-mă. 

Primeşte această mărturisire, a greşelilor mele cele multe şi grele şi o du Unuia 
Născut Fiului tău şi Dumnezeu, rugându-te Lui ca să fie milostiv ticălosului şi tăvălitului 
meu suflet. Că de mulţimea fărădelegilor mele sunt oprit a căuta spre Dânsul şi a cere 
iertare. 

Pentru aceasta, pe tine te pun înainte solitoare şi mijlocitoare. Că multe şi mari 
daruri dobândind eu de la Ziditorul meu Dumnezeu, şi uitându-le pe toate, şi 
nemultumitor arătându-mă, ticălosul, cu necuviinţă m-am alăturat cu dobitoacele fără de 
minte, şi m-am asemănat lor; fiind sărac de fapte bune, bogat de patimi, şi plin de ruşine, 
lipsit de dumnezeiască îndrăzneală, osândit de Dumnezeu, făcându-mă de plângere 
arhanghelilor, de râs dracilor, şi de urâciune oamenilor, mustrat de conştiinţă, ruşinat de 
lucrurile mele cele rele şi mai înainte de moarte fiind mort, şi mai înainte de judecată de 
sine-mi osândit, şi mai înainte de munca cea fără de sfârşit de deznădăjduire muncit. 

Pentru aceea dar, numai la a ta sprijinire alerg, Stăpână, Născătoare de Dumnezeu, 
cel ce sunt dator cu nenumăraţi talanti; cel ce întru dezmierdări cu desfrânatele am 
cheltuit avuţia cea părintească; cel ce am curvit mai mult decât desfrânata; cel ce am făcut 
fărădelege mai mult decât Mânase; cela ce m-am făcut nemilostiv mai mult decât bogatul; 
cela ce sunt slugă lacomă, vas al gândurilor celor rele, vistierie a cuvintelor celor urâte şi 
spurcate, străin de toată fapta cea bună. 

Miluieşte-mă pe mine cel smerit; milostiveşte-te spre mine cel neputincios. Mare 
îndrăzneală ai la Cel ce s-a născut din tine. Nimeni nu are putere precum tu, Maica lui 
Dumnezeu; că toate le poţi, ca ceea ce eşti mai presus de toate zidirile şi nimic nu îţi este 
ţie cu neputinţă, numai de vei voi. 

Deci, nu trece cu vederea lacrimile mele; nu te întoarce de către suspinul meu; nu 
lepăda durerea inimii mele; nu ruşina nădejdea mea cea către tine. Ci cu rugăciunile tale 
cele de Maică, silind pe cea nesilită milostivire a Fiului tău, Cel bun şi Dumnezeu, 
învredniceşte-mă pe mine ticălosul şi nevrednicul robul tău, să-mi iau frumuseţea mea 
cea dintâi şi dintru început şi să lepăd grozăvia patimilor, să mă slobozesc de păcat şi să 
mă robesc de dreptate; să mă dezbrac de spurcăciunea dulceţii celei trupeşti şi să mă 
îmbrac întru sfinţenia curăţeniei cele sufleteşti; să mor lumii şi să viez faptei celei bune. 

Călătorind eu, împreună călătoreşte cu mine; pe mare înotând, împreună înoată; 
priveghind, întăreşte-mă; necăjindu-mă, mă mângâie; împuţinându-mă la suflet, 
îmbărbătează-mă; îmbolnăvindu-mă, vindecare îmi dăruieşte; nedreptăţit fiind, izbăveşte - 
mă; năpăstuit fiind, îndreptează-mă; spre moarte primejduindu-mă, degrab alergând mă 

scoate; vrăjmaşilor celor nevăzuţi, în toate zilele de temut mă arată; ca să cunoască toţi 
cei ce cu nedreptate mă tiranizează, al cui rob sunt eu. 

Aşa, Preabună Stăpână, Născătoare de Dumnezeu, ascultă ticăloasa mea rugăciune 
şi nu mă ruşina de nădăjduirea mea cea către tine, ceea ce eşti după Dumnezeu nădejdea 
tuturor marginilor pământului. 

Aprinderea trupului meu stinge-o; viforul cel cumplit din sufletul meu, potoleşte -1; 
mânia cea amară, îmblânzeşte-o; trufia şi mândria părerii celei deşarte, din mintea mea 
şterge-o; nălucirile cele de noapte ale duhurilor celor viclene şi bântuielile cele de zi ale 
gândurilor cele necurate, din inima mea împuţinează-le; învaţă limba mea să grăiască cele 
de folos; povăţuieşte ochii mei să vadă drept faptele bune cele adevărate. 

Picioarele mele îndreptează-le să alerge fără împiedicare pe calea cea fericită a 
poruncilor lui Dumnezeu; mâinile mele fă-le să se sfinţească ca, cu vrednicie să le ridic pe 
ele către Fiul Cel Preaînalt; curăţeşte-mi gura mea ca, cu îndrăzneală să-L numesc Tată pe 
Dumnezeu Cel înfricoşat şi Prea Sfânt; deschide-mi urechile mele ca să audă simţitor şi 
gânditor cuvintele cele mai dulci decât mierea şi fagurul ale Sfintelor Scripturi, şi să 
vieţuiesc după dânsele întărindu-mă de tine. 

Dă-mi vreme de pocăinţă, de întoarcere a gândurilor; de moartea cea năprasnă, 
fereşte-mă; osândit de conştiinţă fiind, izbăveşte-mă. Şi mai pe urmă de toate, fii lângă 
mine la despărţirea sufletului de ticălosul meu trup. 

Sila cea nesuferită, lesnind-o; durerea cea nespusă, uşurând-o; strâmtoarea cea 
nemângâiată, mângâind-o; de faţa cea întunecată a dracilor, izbăvindu-mă; de cercarea 
cea preaamară a vameşilor celor din aer şi stăpânitorilor întunericului, slobozindu-mă şi 
zapisele păcatelor mele celor multe rupându-le, cu Dumnezeu mă împrieteneşte, şi stării 
Lui de-a dreapta, celei fericite, la înfricoşata judecată mă învredniceşte; şi bunătăţilor 
celor veşnice şi nestricăcioase, moştean pe mine mă fă. 

Această mărturisire îţi aduc ţie, Stăpâna mea, Născătoare de Dumnezeu, lumina 
ochilor mei celor întunecaţi, mângâierea sufletului meu, folositoarea şi nădejdea mea cea 
după Dumnezeu. Pe care cu blândeţe primeşte-o şi mă curăţeşte de toată spurcăciunea 
trupului şi a duhului. Şi mă învredniceşte în veacul acesta de acum fără de osândă să mă 
împărtăşesc cu preasfântul şi preacuratul Trup şi Sânge al Fiului şi Dumnezeului tău; iar 
în cel ce va să fie, cu cina cea preadulce şi cerească a desfătării Raiului, unde este locaşul 
tuturor celor ce se veselesc. 

Aceste bunătăţi, dobândindu-le eu nevrednicul, să slăvesc în vecii vecilor 
preacinstitul şi de mare cuviinţă numele Fiului şi Dumnezeului tău, Cel ce primeşte pe 
toţi cei ce se pocăiesc din tot sufletul, pentru tine, ceea ce te-ai făcut mijlocitoare şi 
chezăşuitoare tuturor păcătoşilor. 

Că prin tine, Prealăudată şi Preabună Stăpână, se mântuieşte toată firea 
omenească, lăudând şi binecuvântând pe Tatăl şi pe Fiul şi pe Sfântul Duh, Treimea Cea 
Prea Sfântă şi de o fiinţă, totdeauna acum şi pururea şi în vecii vecilor. Amin! 



